Zagreb, 1. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Erika Fabijanića, zastupnika u Hrvatskom saboru,** na 144. sjednici, održanoj 4. listopada 2021. g., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Erika Fabijanića, zastupnika u Hrvatskom saboru, zbog moguće povrede članka 12. ZSSI-a, koja proizlazi iz istodobnog primanja naknade plaće za obnašanje navedene dužnosti te primitka naknade za obavljanje javne dužnosti predsjednika Županijske skupštine Primorsko-goranske županije i to 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn.**

**II. Pokreće se postupak za odlučivanje o sukobu interesa protiv dužnosnika Erika Fabijanića, zastupnika u Hrvatskom saboru, zbog moguće povrede članka 14. stavka 2. ZSSI-a, koja proizlazi iz okolnosti da je za vrijeme obnašanja navedene dužnosti primao naknadu za obavljanje funkcije predsjednika Upravnog vijeća Zavoda za prostorno uređenje Primorsko-goranske županije i to 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. u iznosu od 1.000,00 kn te 27. rujna 2021. od 566,61 kn.**

**III. Poziva se dužnosnik Erik Fabijanić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točaka I. i II. izreke te na ostale navode iz obrazloženja ove odluke.**

Obrazloženje

U Povjerenstvu je 5. studenoga 2020. pod brojem: 711-U-4036-P-250/20-01-3 po službenoj dužnosti formiran predmet koji se vodi protiv dužnosnika Erika Fabijanića, zastupnika u Hrvatskom saboru, broj P-250/20.

Naime, u postupku provjere izvješća o imovinskom stanju koja je dužnosnik podnio Povjerenstvu povodom obnašanja dužnosti zastupnika u Hrvatskom saboru dana 17. kolovoza 2020. te 13. listopada 2020., utvrđeno je da je dužnosnik u izvješćima naveo da navedenu dužnost obnaša volonterski uz primanje naknade plaće u visini od 4.401,84 kn, obzirom da prima plaću kod poslodavca USP- Rijeka, te da obavlja drugu javnu dužnost predsjednika Županijske skupštine Primorsko-goranske županije i prima drugi dohodak u iznosu od 6.428,55 kn mjesečno za obavljanje navedene funkcije, odnosno da prima mjesečni iznos od 1.000,00 kn od Zavoda za prostorno uređenje Primorsko-goranske županije, pri čemu nije navedeno za koju funkciju prima navedeni iznos.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave iz članka 39. stavka 1 ZSSI-a jamči zaštita anonimnosti.

Uvidom u Registar dužnosnika, utvrđeno je da dužnosnik Erik Fabijanić obnaša zastupnika u Hrvatskom saboru od 22. srpnja 2020. pa nadalje.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona te je stoga dužnosnik Erik Fabijanić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je u svrhu utvrđivanja pravno-relevantnih okolnosti koji se odnose na primitak naknade za obnašanje druge javne dužnosti izvršilo uvid u podatke Porezne uprave, za razdoblje od stupanja na dužnost zastupnika u Hrvatskom saboru 22. srpnja 2020. do donošenja ove odluke te je utvrdilo da je dužnosnik Erik Fabijanić od Primorsko-goranske županije ostvario primitke 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn.

Također, u istom je razdoblju od Zavoda za prostorno uređenje Primorsko-goranske županije dužnosnik ostvario primitke 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. u iznosu od 1.000,00 kn i 27. rujna 2021. u iznosu od 566,61 kn.

Svi su navedeni primici isplaćivani pod šifrom 4014 - primici po osnovi djelatnosti članova skupština i NO trg. Društava, upravnih odbora, upravnih vijeća i dr. tijela pravnih osoba, članova povjerenstava i odbora.

Obzirom da nije bilo utvrđeno za koju funkciju dužnosnik prima naknadu, Povjerenstvo je dopisom Broj: 711-I-1414-P-250-20/21-02-17 od 3. rujna 2021. zatražilo očitovanje od Zavoda za prostorno uređenje Primorsko-goranske županije za koju je funkciju dužnosniku Eriku Fabijaniću isplaćivan novčani iznos od po 1.000,00 kn.

Zavod za prostorno uređenje očitovao se dopisom, KLASA: 023-01/21-01/1, URBROJ: 69-06/5-21-27 od 9. rujna 2021. u kojem se navodi da mu je isplaćivan novčani iznos za obavljanje funkcije predsjednika Upravnog vijeća Zavoda za prostorno uređenje Primorsko-goranske županije.

Uvidom u podatke sudskog registra nadležnog Trgovačkog suda u Rijeci utvrđeno je da je pod matičnim brojem subjekta 040244791 upisana ustanova Zavod za prostorno uređenje Primorsko-goranske županije, čiji je jedini osnivač Primorsko-goranska županija.

Izvršen je i uvid u Odluku o utvrđivanju popisa pravnih osoba od posebnog interesa za Primorsko-goransku županiju koju je 12. svibnja 2011. donijela Županijska skupština Primorsko-goranske županije, kojom je Zavod za prostorno uređenje Primorsko-goranske županije utvrđenom pravnom osobom od posebnog interesa za navedenu županiju.

Iz odredbi Statuta Zavoda za prostorno uređenje Primorsko-goranske županije, članka 7., proizlazi da župan imenuje i razrješava predsjednika i članove Upravnog vijeća navedene ustanove.

Nadalje, uvidom u kumulativne podatke Porezne uprave utvrđeno je da je dužnosniku Eriku Fabijaniću Hrvatski sabor u 2020. isplatio 24.669,35 kn na ime dohotka, a u 2021. iznos od 49.038,76 kn na ime dohotka.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano, pri čemu se plaćom dužnosnika, sukladno članku 4. stavku 1. ZSSI-a, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Sukladno članku 14. stavku 1. ZSSI-a dužnosnici ne mogu biti članovi upravnih vijeća ustanova. Iznimno, prema stavku 2. navedenog članka Zakona, dužnosnici mogu biti članovi u najviše do dva upravna vijeća ustanova, koje su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Povjerenstvo ističe da su člankom 9. stavkom 1. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisane nespojive dužnosti s istodobnim obnašanjem dužnosti zastupnika u Hrvatskom saboru.

Povjerenstvo tumači da navedeni Zakon predstavlja posebni Zakon u smislu članka 13. stavka 1. ZSSI-a kojim je zastupnicima u Hrvatskom saboru dopušteno istovremeno obnašanje onih dužnosti koje nisu izričito zabranjene.

Imajući u vidu da članove navedenih predstavničkih tijela biraju građani na mandatno razdoblje od četiri godine kao i ovlasti predstavničkih tijela jedinice lokalne i područne (regionalne) samouprave u donošenju općih akata i proračuna navedenih jedinica, sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.), obavljanje funkcije člana/predsjednika županijske skupštine predstavlja obavljanje druge javne dužnosti.

S obzirom da obavljanje funkcije člana/predsjednika predstavničkog tijela jedinice područne (regionalne) samouprave nije određeno kao nespojivo s istodobnim obnašanjem dužnosti zastupnika u Hrvatskom sabor, dužnosnik Erik Fabijanić može istovremeno obnašati dužnost predsjednika Županijske skupštine Primorsko-goranske županije.

Uvidom u podatke podnesenog izvješća o imovinskom stanju dužnosnika te podatke Porezne uprave, utvrđeno je da dužnosnik prima naknadu plaće do visine plaće zastupnika u Hrvatskom saboru, obzirom da je istovremeno u radnom odnosu, sukladno odredbama Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.), pri čemu se i naknada plaće smatra plaćom dužnosnika, jer se radi o primitku za obnašanje javne dužnosti u smislu odredbe članka 4. stavka 1. ZSSI-a.

Iako član/predsjednik predstavničkog tijela jedinice područne (regionalne) samouprave ima pravo na naknadu za obavljanje ove funkcije, sukladno odluci Županijske skupštine Primorsko-goranske županije, odredbama Zakona o izborima zastupnika u Hrvatski sabor niti bilo kojeg drugog zakona nije propisano da dužnosnik koji već prima naknadu za obnašanje dužnosti zastupnika u Hrvatskom saboru imao pravo na naknadu za obavljanje druge javne dužnosti.

S obzirom da dužnosnik Erik Fabijanić prima naknadu plaću za obnašanje dužnosti zastupnika u Hrvatskom saboru, odnosno plaću iz članka 4. stavka 1. ZSSI-a, na temelju članka 12. ZSSI-a, ne može istovremeno primati naknadu za obavljanje druge javne dužnosti predsjednika Županijske skupštine Primorsko-goranske županije.

Stoga iz primitka iznosa dana 11. kolovoza 2020., 8. rujna 2020., 12. listopada 2020., 10. studenoga 2020. i 10. prosinca 2020. u iznosu od 6.428,55 kn te 13. siječnja 2021., 9. veljače 2021., 9. ožujka 2021., 9. travnja 2021. i 12. svibnja 2021. u iznosu od 6.836.99 kn, za vrijeme primanja naknade plaće za obnašanje dužnosti zastupnika u Hrvatskom saboru, proizlazi moguća povreda članka 12. ZSSI-a.

Nadalje, dužnosnik je u razdoblju obnašanja dužnosti zastupnika u Hrvatskom saboru od 22. srpnja 2021. do danas predsjednik Upravnog vijeća ustanove Zavod za prostorno uređenje Primorsko-goranske županije, što dužnosnik može biti, sukladno članku 14. stavku 2. ZSSI-a kojim je propisana iznimka u odnosu na zabranu iz članka 14. stavka 1. ZSSI-a, obzirom da je navedena ustanova proglašena pravnom osobom od posebnog interesa za Primorsko-goransku županiju odlukom Županijske skupštine Primorsko-goranske županije iz 2011.

Iako se radi o drugoj javnoj dužnosti na koju odluku o imenovanju donosi župan Primorsko-goranske županije, u ovome je slučaju mjerodavna zakonska odredba kojom se propisuje iznimna dopuštenost članstva u upravnom vijeću ustanova.

Međutim, dužnosnik sukladno odredbi članka 14. stavka 2. ZSSI-a ne može primati naknadu za rad u upravnom vijeću za vrijeme obnašanja dužnosti iz članka 3. ZSSI-a. Obzirom da je utvrđeno da je dužnosnik za vrijeme obnašanja dužnosti zastupnika u Hrvatskom saboru od Zavoda za prostorno uređenje Primorsko-goranske županije dana 17. kolovoza 2020., 17. rujna 2020., 16. listopada 2020., 16. studenoga 2020., 4. prosinca 2020., 30. prosinca 2020., 15. veljače 2021., 15. ožujka 2021., 15. travnja 2021., 14. svibnja 2021., 14. lipnja 2021., 12. srpnja 2021., 12. kolovoza 2021. i 13. rujna 2021. za članstvo u Upravnom vijeću ostvario iznose od 1.000,00 kn te 27. rujna 2021. od 566,61 kn, proizlazi moguća povreda članka 14. stavka 2. ZSSI-a.

Poziva se dužnosnik Erik Fabijanić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka iz točaka I. i II. izreke, kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Erik Fabijanić, elektronička dostava

2. Objava na internetskoj stranici Povjerenstva

4. Pismohrana